b'\n_START_ARTICLE_\nKainuun maakuntahallinto\n_START_PARAGRAPH_\nKainuun maakuntahallinto oli vuosina 2004\xe2\x80\x932012 toteutettu kokeilu, jossa kuntien, mutta my\xc3\xb6s joitain valtion, teht\xc3\xa4vi\xc3\xa4 siirrettiin maakuntahallinnolle. Hallinnon ylint\xc3\xa4 toimivaltaa k\xc3\xa4ytti vaaleilla valittu Kainuun maakuntavaltuusto. Kokeilualueeseen kuuluvat Kajaani, Kuhmo, Hyrynsalmi, Paltamo, Puolanka, Ristij\xc3\xa4rvi, Sotkamo ja Suomussalmi (sek\xc3\xa4 my\xc3\xb6s Vuolijoki ennen liittymist\xc3\xa4 Kajaaniin vuonna 2007). Vaala osallistui Kainuun maakuntahallintoon vain tarkkailijana.\n_START_SECTION_\nValtuusto\n_START_PARAGRAPH_\nKainuussa maakuntavaaleilla valittu hallintokokeilun aloittanut maakuntavaltuusto kokoontui ensimm\xc3\xa4isen kerran 15. marraskuuta 2004 Kajaanin Kaukamets\xc3\xa4ss\xc3\xa4. Kokouksen koollekutsujana ja puheenjohtajana toimi Pekka Turpeinen (kesk.). Juhlapuhujina olivat eduskunnan puhemies Paavo Lipponen, EU:n alueiden komitean presidentti Peter Straub, alue- ja kuntaministeri Hannes Manninen samoin kuin p\xc3\xa4\xc3\xa4sihteeri Hannu Leskinen._NEWLINE_Maakuntavaltuuston valitsema maakuntajohtaja oli ensimm\xc3\xa4isell\xc3\xa4 kaudella Hannu Leskinen ja toisella Alpo Jokelainen. Kainuun maakuntavaltuuston puheenjohtaja oli toisella kaudella Timo S\xc3\xa4kkinen ja ensimm\xc3\xa4isell\xc3\xa4 kaudella kansanedustaja Timo Korhonen (kesk.).\n_START_SECTION_\nTeht\xc3\xa4v\xc3\xa4t\n_START_PARAGRAPH_\nMaakuntahallinnon teht\xc3\xa4v\xc3\xa4ksi tuli l\xc3\xa4hes kaikki kunnallinen p\xc3\xa4\xc3\xa4t\xc3\xb6ksenteko lukuun ottamatta peruskoulua, kansalaisopistoja sek\xc3\xa4 er\xc3\xa4it\xc3\xa4 tekniseen, elinkeino- sek\xc3\xa4 ymp\xc3\xa4rist\xc3\xb6toimeen liittyvi\xc3\xa4 kysymyksi\xc3\xa4. Maakuntahallintokokeilu her\xc3\xa4tti sek\xc3\xa4 my\xc3\xb6t\xc3\xa4- ett\xc3\xa4 vasta-argumentteja. Puolustajien melest\xc3\xa4 kokeilu antoi mahdollisuuden hoitaa kunnan teht\xc3\xa4v\xc3\xa4t ilman kuntaliitoksia. Vastustajien mielest\xc3\xa4 kokeilu olisi tullut lopettaa turhana. On huomattava, ettei maakunnalla ollut verotusoikeutta. Sill\xc3\xa4 oli kuitenkin oikeus p\xc3\xa4\xc3\xa4tt\xc3\xa4\xc3\xa4, mink\xc3\xa4 osuuden kuntien tuloista se ottaa._NEWLINE_Maakunnan rahoitusmallissa ilmeni vakavia ongelmia Kajaanin ja Sotkamon sek\xc3\xa4 syrj\xc3\xa4isten kuntien kuten Puolangan ja Hyrynsalmen v\xc3\xa4lill\xc3\xa4. Koko kokeilun jatko oli uhattuna vuonna 2011.'